b'\n_START_ARTICLE_\nHerbarij\n_START_PARAGRAPH_\nHerbarij (iz latin\xc5\xa1\xc4\x8dine herba = rastlina) je sistemati\xc4\x8dno urejena zbirka posu\xc5\xa1enih rastlin oziroma rastlinskih delov. Obi\xc4\x8dajno je posu\xc5\xa1en rastlinski material shranjen v papirnatih polah, obstajajo pa tudi herbariji, pri katerih so rastline konzervirane v teko\xc4\x8dinah, na primer v etanolu. Izraz herbarij se uporablja tudi v mikologiji za zbirke gliv._NEWLINE_Najstarej\xc5\xa1i znani herbarij na Slovenskem je iz leta 1696; uredil ga je zdravnik Janez Krstnik Flysser iz Ljutomera.\n_START_SECTION_\nIzdelava herbarija\n_START_PARAGRAPH_\nRastline, ki jih naberemo, obi\xc4\x8dajno na kraju rasti\xc5\xa1\xc4\x8da shranimo v vre\xc4\x8de iz umetne mase in \xc4\x8dim prej prenesemo v prostor, kjer jih posu\xc5\xa1imo. Tak prostor mora biti suh in topel. Rastline je potrebno stisniti, kar lahko naredimo z enastavno obte\xc5\xbeitvijo rastline, vlo\xc5\xbeene v papirnato polo, \xc4\x8dasopisni papir ali drug vpojen material. Pri su\xc5\xa1enju rastline moramo prepre\xc4\x8diti plesnitev. Papir, v katerega vlo\xc5\xbeimo rastlino, zato redno menjujemo in na ta na\xc4\x8din prepre\xc4\x8dimo zastajanje vlage. Za stiskanje rastlinskega materiala obstajajo tudi posebej za to narejene pre\xc5\xa1e. _NEWLINE_Vsako rastlino v herbariju mora spremljati tako imenovana herbarijska etiketa, ki navaja osnovne podatke o rastlini, nabiralcu, datumu nabiranja, rasti\xc5\xa1\xc4\x8du ...\n_START_SECTION_\nNamen herbarija\n_START_PARAGRAPH_\nHerbarij omogo\xc4\x8da botanikom stalni vpogled v rastlinstvo dolo\xc4\x8denega geografskega obmo\xc4\x8dja v dolo\xc4\x8denem \xc4\x8dasu. Na osnovi herbarijev je mo\xc5\xbeno ugotavljanje sprememb v nahajanju dolo\xc4\x8dene rastline na dolo\xc4\x8denem obmo\xc4\x8dju ter primerjava rastlin iste vrste iz razli\xc4\x8dnih geografskih obmo\xc4\x8dij._NEWLINE_Herbariji morajo biti shranjeni v posebnih prostorih z definiranimi in nadzorovanimi razmerami, da ne pride do gnitja, plesnitve ...'